En tidligere kriminel får nu en ny chance for at bevise, at han ikke er retarderet.

Vestre Landsret i Viborg har besluttet, at Mikael Juncker Sørensen fra Holstebro skal have foretaget en ny mentalundersøgelse.

For fire år siden blev han dømt til anbringelse på ubestemt tid på en institution for personer med vidtgående psykiske handicap.

Dommen faldt efter en mentalundersøgelse med en IQ-test, hvor Mikael Juncker Sørensen endte med at blive stemplet som 'lettere retarderet'.

Jeg vil være hudløs ærlig. Jeg vil ikke lave samme fejl igen. Mikael Juncker Sørensen, Holstebro

Lige siden har Mikael Juncker Sørensen hævdet, at han bare spillede dum til undersøgelsen for at undgå en fængselsstraf for et forsøg på røveri.

Han troede, at en dårlig IQ-test ville give ham en behandlingsdom, så han kunne få hjælp til at komme videre i sit liv.

Mikael Juncker Sørensen ser nu frem til den nye undersøgelse.

- Jeg vil være hudløs ærlig. Jeg vil ikke lave samme fejl igen. Jeg er helt 100 på, at undersøgelsen vil vise noget andet end tidligere, siger han.

Senere undersøgelser og flere udtalelser fra institutioner, som Mikael Juncker Sørensen har boet på, peger i samme retning.

Forsvarer kritiserer forløbet

Senioranklager Malene Christensen fra Statsadvokaten gentog i Vestre Landsret, at hun ikke mente, der var hjemmel i retsplejeloven til at foretage en ny mentalundersøgelse.

Forskel: Anbringelses- og behandlingsdom En anbringelsesdom afsones på et psykiatrisk hospital eller på en institution og betyder til forskel fra en behandlingsdom, hvor en læge kan sætte den dømte på fri fod, at kun retten kan udskrive ham. Kilde: Den Danske Ordbog

Hun mente heller ikke, det var muligt at ændre en anbringelsesdom til en almindelig fængselsdom, selv hvis en ny undersøgelse skulle vise, at Mikael Juncker Sørensen ikke er retarderet.

Mikael Juncker Sørensens advokat, Niels Lyne, omtalte forløbet som 'mareridtsagtigt'. Han mente bestemt, der var hjemmel til at foretage en ny undersøgelse.

Forsvareren sagde også, at anklagemyndigheden ligefrem har pligt til at få domstolen til at ophæve en anbringelsesdom, hvis den ikke længere er relevant.

- Mikael er ikke retarderet. Derfor er foranstaltningen hamrende forkert, sagde Niels Lyne i retten.

Han undrede sig over, at anklagemyndigheden ikke for længst har fulgt en henstilling fra retslægerådet om at indhente en ny retspsykiatrisk erklæring.

- Man har bare ladet det ligge fra anklagemyndigheden. Det er ikke tilfredstillende. Nu trækker man bare tiden yderligere for Mikael, sagde Niels Lyne.